SPRC ปัดเอี่ยว “คราบน้ำมัน” ลอยกลางทะเลระยอง
“ชาวประมง” เจอคราบน้ำมันลอยกลางทะเล “ระยอง” ไม่รู้ต้นตอ ฟาก SPRC ออกแถลงการณ์ยืนยันไม่ใช่ของบริษัทตน พร้อมลงพื้นที่ชี้แจงกับประชาชนเรียบร้อยแล้ว
“ชาวประมง” เจอคราบน้ำมันลอยกลางทะเล “ระยอง” ไม่รู้ต้นตอ ฟาก SPRC ออกแถลงการณ์ยืนยันไม่ใช่ของบริษัทตน พร้อมลงพื้นที่ชี้แจงกับประชาชนเรียบร้อยแล้ว
22 ก.พ. 2566

ผู้สื่อข่าวรายงานว่า กลุ่มประมงพื้นบ้านเรือเล็กระยอง แจ้งว่า เมื่อวานนี้ (21 ก.พ.66) ขณะล่องเรือออกหาปลาบริเวณทะเลห่างฝั่งบ้านหนองแฟบ ต.มาบตาพุด อ.เมืองระยอง ประมาณ 1-2 ไมล์ทะเล พบคราบน้ำมันเป็นลักษณะแผ่นฟิล์มกระจายเป็นวงกว้างทั่วบริเวณ จึงได้บันทึกคลิปไว้เป็นหลักฐาน เพื่อนำไปแจ้งหน่วยงานที่เกี่ยวข้องเข้าตรวจสอบหาต้นตอ
ขณะที่ล่าสุดเช้าวันนี้ มีรายงานว่า ชาวประมงพบเห็นคราบน้ำมันดังกล่าว มีลักษณะเป็นกลุ่มก้อนสีดำขนาดใหญ่ ถูกพบบริเวณชาดหาดแสมสาร อ.สัตหีบ จ.ชลบุรี ซึ่งคาดว่าจะมาจากแหล่งเดียวกันถูกคลื่นลมทะเลพัดไปถึงชายหาดแสมสาร
โดยภายหลังพบคราบน้ำมันที่บริเวณทะเลบ้านหนองแฟบดังกล่าว ทางบริษัท สตาร์ ปิโตรเลียม รีไฟน์นิ่ง จำกัด (มหาชน) หรือ SPRC ซึ่งเคยเป็นต้นเหตุทำน้ำมันรั่วในทะเลระยองเมื่อต้นปี 2565 ที่ผ่านมา ได้ออกแถลงการณ์แจงรายละเอียดว่า
“จากที่โซเชียลได้แชร์คลิปเหตุการณ์พบฟิล์มน้ำมันลอยทะเลหนองแฟบ เมื่อเวลา 14.30 น.วันที่ 21 ก.พ.66 ที่ผ่านมานั้น ทางบริษัทฯ ได้ทำการตรวจสอบแล้ว ขอยืนยันว่าฟิล์มน้ำมันที่พบ “ไม่ใช่ของบริษัทฯ” และ “ไม่ได้เกิดจากการทำกิจกรรมใดๆ ของบริษัทด้วย” นอกจากนี้ บริษัทได้ลงพื้นที่ชี้แจงกับประชาชนในพื้นที่แล้ว”